Καμίλλα του Ηνωμένου Βασιλείου

Η **Καμίλλα του Ηνωμένου Βασιλείου** (αγγλικά: *Queen Camilla of the United Kingdom and Commonwealth Realms*, γεννημένη ως *Καμίλλα Ρόζμαρυ Σαντ*, αργότερα *Πάρκερ Μπόουλς*, Λονδίνο, 17 Ιουλίου 1947) είναι η βασίλισσα του Ηνωμένου Βασιλείου, ως σύζυγος του Καρόλου Γ΄.

Η Καμίλλα είναι η πρωτότοκη κόρη του Μπρους Σαντ και της Ρόζαλιντ Κιούμπιτ, η οποία ήταν κόρη Βρετανού αριστοκράτη. Μεγάλωσε στο Ανατολικό Σάσσεξ, μια κομητεία της Νοτιοανατολικής Αγγλίας, ενώ εκπαιδεύτηκε στην Αγγλία, την Ελβετία και τη Γαλλία. Στη συνέχεια εργάστηκε σε διάφορες επιχειρήσεις που είχαν έδρα το κεντρικό Λονδίνο. Το 1973 η Καμίλλα παντρεύτηκε τον αξιωματικό του βρετανικού στρατού Άντριου Πάρκερ Μπόουλς, με τον οποίο απέκτησε δύο παιδιά και πέντε εγγόνια. Το 1995, λίγο μετά την συνταξιοδότησή του από το στρατό, ο γάμος τους λύθηκε με διαζύγιο.

Μετά τον θάνατο της Νταϊάνα σε τροχαίο το 1997, ο Κάρολος εμφάνισε πλέον δημόσια την Καμίλλα ως σύντροφό του. Το 2005 το ζευγάρι παντρεύτηκε με πολιτικό γάμο στο Δημαρχείο του Ουίνδσορ, ενώ αργότερα την ίδια μέρα ακολούθησε θρησκευτική τελετή στο βασιλικό παρεκκλήσι του Αγίου Γεωργίου στο Ουίνδσορ από τον Αρχιεπίσκοπο του Κάντερμπερυ, Ρόουαν Ουίλλιαμς.

Πριν την αναρρίχηση του Καρόλου στον θρόνο, αν και ως σύζυγος του διαδόχου του θρόνου δικαιούνταν τον τίτλο της *[[Πριγκίπισσα της Ουαλίας|Πριγκίπισσας της Ουαλίας]]*, δεν τον χρησιμοποιούσε (για να αποφύγει την σύγχυση με την προηγούμενη κάτοχο του τίτλου, την Νταϊάνα, Πριγκίπισσα της Ουαλίας). Αντιθέτως, χρησιμοποιούσε τον τίτλο της *[[Δούκισσα της Κορνουάλης|Δούκισσας της Κορνουάλης]]*, ενώ στη Σκωτία τον τίτλο της *[[Δούκας του Ρόθσεϊ|Δούκισσας του Ρόθσεϋ]]*.

H βασίλισσα Ελισάβετ Β΄ σε μήνυμά της στις 5 Φεβρουαρίου του 2022, εκδήλωσε την ειλικρινή της επιθυμία, η Καμίλλα να λάβει τον τίτλο της *[[Βασιλική σύζυγος|Βασίλισσας Συζύγου]]* (Queen Consort) με την άνοδο του Καρόλου στον θρόνο. Αμέσως μετά τον θάνατο της Βασίλισσας, το Μπάκιγχαμ αναφέρθηκε στο πρόσωπό της με αυτόν τον τίτλο. Στις προσκλήσεις που στάλθηκαν, ένα μήνα πριν από την προγραμματισμένη στέψη στις 6 Μαΐου 2023 στο Αββαείο του Ουέστμινστερ, από τα Ανάκτορα του Μπάκιγχαμ αναφέρθηκε για πρώτη φορά ως *Βασίλισσα Καμίλλα*, με την αιτιολογία -από πηγή των Ανακτόρων- ότι *«όλες οι βασίλισσες σύζυγοι ήταν γνωστές ως “βασίλισσα”, συν το μικρό τους όνομα»*

Η Καμίλλα έχει ασχοληθεί με αρκετά κοινωνικά προβλήματα, όπως οι επιπτώσεις της ασθένειας της οστεοπόρωσης, η σεξουαλική κακοποίηση, ο αναλφαβητισμός, κ.α.

## Παιδική ηλικία
Η *Καμίλλα Ρόζμαρυ Σαντ* γεννήθηκε στις 17 Ιουλίου 1947 στο Νοσοκομείο Κινγκς Κόλλετζ του Λονδίνου. Μεγάλωσε στην εξοχική κατοικία Λέινς του 18ου αιώνα στο Πλάμπτον του Ανατολικού Σάσσεξ, καθώς και σε ένα τριώροφο σπίτι στο Νότιο Κένσινγκτον. Ο πατέρας της, ταγματάρχης Μπρους Μίντλτον Χόουπ Σαντ (1917-2006), ήταν αξιωματικός του Βρετανικού Στρατού και μετέπειτα επιχειρηματίας και η μητέρα της, Ρόζαλιντ Μωντ Κιούμπιτ (1921-1994), καταγόταν από αριστοκρατική οικογένεια. Έχει μια μικρότερη αδελφή, τη Σόνια *Άνναμπελ* Σαντ-Έλλιοτ (γενν. 1949), όμως ο μικρότερος αδερφός της, *Μαρκ* Ρόλαντ Σαντ (γενν. 1951), απεβίωσε το 2014. Η προγιαγιά της από την πλευρά της μητέρας της, Άλις Κέππελ, υπήρξε ερωμένη του Εδουάρδου Ζ΄ από το 1898 ως το θάνατό του το 1910. Στις 1 Νοεμβρίου 1947, η Καμίλλα βαπτίστηκε στην εκκλησία του χωριού Φερλ στο Ανατολικό Σάσσεξ. Η μητέρα της Καμίλλα ασχολούνταν με τα οικιακά, ενώ ο πατέρας της είχε διάφορες επιχειρηματικές ενασχολήσεις μετά την αποχώρησή του από το στρατό. Ήταν γνωστός για την συμμετοχή του στην «*Block, Gray and Block*», μια εταιρεία εμπόρων οινοποιών της οδού Σάουθ Ώντλεϋ του Μέυφαιρ, που αργότερα εντάχθηκε στην «*Ellis, Son and Vidler*». Κατά τη διάρκεια των παιδικών της χρόνων, η Καμίλλα έγινε μια φανατική αναγνώστρια, λόγω της επιρροής που ασκούσε σε αυτή ο πατέρας της, που συχνά διάβαζε μαζί της. Μεγάλωσε συντροφιά με σκύλους και γάτες και από νεαρή ηλικία έμαθε να ιππεύει ένα πόνυ, μέσω της συμμετοχής της στη Λέσχη Πόνυ. Σύμφωνα με την ίδια, η παιδική της ηλικία «*ήταν τέλεια με κάθε τρόπο*».

## Γάμοι και απόγονοι
### Πρώτος γάμος
Στα τέλη της δεκαετίας του 1960, η Καμίλλα γνώρισε τον Άντριου Πάρκερ Μπόουλς (τότε αξιωματικό στον Βρετανικό Στρατό Ξηράς) μέσω του μικρότερου αδελφού του, Σάιμον, ο οποίος εργαζόταν για την οινοποιία του πατέρα της στο Μέυφαιρ.) Αφού ανέπτυξαν μία μακροχρόνια σχέση, ο Άντριου και η Καμίλλα αρραβωνιάστηκαν το 1973. Η συγγραφέας Σάλλυ Μπέντελ Σμιθ έχει υποστηρίξει ότι η ανακοίνωση του αρραβώνα έγινε από τους γονείς του ζευγαριού, χωρίς το ίδιο να το γνωρίζει, αναγκάζοντας έτσι τον Άντριου να προτείνει στην Καμίλλα να τον παντρευτεί. Ο γάμος πραγματοποιήθηκε στις 4 Ιουλίου 1973 στο Ρωμαιοκαθολικό παρεκκλήσι των Στρατώνων Ουέλλινγκτον στο Λονδίνο. Το νυφικό της Καμίλλα σχεδιάστηκε από τον βρετανικό οίκο μόδας Bellville Sassoon. Θεωρήθηκε ο «κοσμικός γάμος της χρονιάς» με παρευρισκόμενους οκτακόσιους καλεσμένους. Στους βασιλικούς καλεσμένους που ήταν παρόντες στην θρησκευτική τελετή και τη δεξίωση περιλαμβάνονταν η πριγκίπισσα Άννα, η βασιλομήτωρ Ελισάβετ και η πριγκίπισσα Μαργαρίτα. Όταν παντρεύτηκε η Καμίλλα ήταν 25 ετών και ο Άντριου Πάρκερ Μπόουλς 33 ετών.

Το ζευγάρι εγκαταστάθηκε αρχικά στην Έπαυλη Μπόουλχαϊντ στο Ώλλινγκτον του Ουίλτσιρ και αργότερα στην Έπαυλη Μίντλγουικ στο Κόρσαμ. Απέκτησαν δύο παιδιά, τον Τομ (γεννήθηκε στις 18 Δεκεμβρίου 1974), βαφτισιμιό του πρίγκιπα Καρόλου, και την Λώρα (γεννήθηκε την 1 Ιανουαρίου 1978). Και τα δύο παιδιά ασπάστηκαν τη Ρωμαιοκαθολική πίστη του πατέρα τους, παρότι η Καμίλλα συνέχισε να ασπάζεται τον Αγγλικανισμό. Η Λώρα φοίτησε σε Καθολικό σχολείο θηλέων, αλλά παντρεύτηκε σε μια αγγλικανική εκκλησία. Ο Τομ φοίτησε στο Κολλέγιο Ήτον και παντρεύτηκε σε αγγλικανική εκκλησία.

Τον Δεκέμβριο του 1994, μετά από 21 χρόνια γάμου, η Καμίλλα και ο σύζυγός της ξεκίνησαν τις διαδικασίες έκδοσης διαζυγίου για το λόγο ότι ζούσαν χωριστά για χρόνια. Τον Ιούλιο του ίδιου έτους, η μητέρα της Ρόζαλιντ είχε πεθάνει από οστεοπόρωση. Η αίτησή τους έγινε δεκτή από τις δικαστικές αρχές τον Ιανουάριο του 1995, ενώ το διαζύγιο εκδόθηκε στις 3 Μαρτίου του ίδιου έτους. Έναν χρόνο αργότερα, ο Άντριου Πάρκερ Μπόουλς παντρεύτηκε την Ρόζμαρυ Πίτμαν (1940-2010).

### Σχέση με τον Πρίγκιπα της Ουαλίας
Η Καμίλλα και ο πρίγκιπας Κάρολος θεωρείται ότι γνωρίστηκαν το 1971. Ο Άντριου Πάρκερ Μπόουλς είχε χωρίσει από την Καμίλλα το 1970 και είχε αναπτύξει μία σύντομη σχέση με την πριγκίπισσα Άννα. Αν και η Καμίλλα και ο πρίγκιπας Κάρολος ανήκαν στον ίδιο κοινωνικό κύκλο και περιστασιακά παρευρέθηκαν σε κοινές εκδηλώσεις, δεν είχαν γνωριστεί επίσημα. Ο βιογράφος τους Τζάιλς Μπράντρεθ έχει αναφέρει ότι το ζευγάρι συναντήθηκε για πρώτη φορά στο σπίτι της φίλης τους, Λουσία Σάντα Κρουζ, η οποία τους σύστησε επίσημα. Έγιναν στενοί φίλοι και τελικά ξεκίνησαν μια ρομαντική σχέση, η οποία ήταν πολύ γνωστή στον κοινωνικό τους κύκλο. Ως ζευγάρι, συναντιόντουσαν τακτικά σε αγώνες πόλο που διεξάγονταν στο Μεγάλο Πάρκο του Ουίνδσορ. Έγιναν επίσης μέλη στο ιδιωτικό κλαμπ *Annabel's* στην Πλατεία Μπέρκλεϋ. Καθώς η σχέση γινόταν πιο σοβαρή, ο Κάρολος γνώρισε την οικογένεια της Καμίλλα στο Πλάμπτον και τη σύστησε σε μερικά μέλη της οικογένειάς του. Η σχέση τους πάγωσε, όταν ο Κάρολος κατετάγη στο Βασιλικό Ναυτικό της Βρετανίας στις αρχές του 1973, με αποτέλεσμα να τερματιστεί σε σύντομο διάστημα.

Έχουν υπάρξει διαφορετικές ερμηνείες για το λόγο που έληξε η σχέση του ζευγαριού. Ο Ρόμπερτ Λέισυ έγραψε σε βιβλίο του το 2008 ότι ο Κάρολος είχε γνωρίσει την Καμίλλα πολύ νωρίς και ότι δεν της είχε ζητήσει να τον περιμένει όταν μετέβη στο εξωτερικό για τις στρατιωτικές του υποχρεώσεις. Η Σάρα Μπράντφορντ έγραψε στο βιβλίο της «*Νταϊάνα*» το 2007 ότι ο θείος του Καρόλου, Λόρδος Μαουντμπάττεν, κανόνισε να μεταφερθεί ο Κάρολος στο εξωτερικό για να τερματίσει τη σχέση του με την Καμίλλα, ανοίγοντας έτσι τον δρόμο για έναν αρραβώνα μεταξύ του Καρόλου και της εγγονής του, Αμάντα Νάτσμπουλ (γενν. 1957). Ορισμένες πηγές θέλουν τη Βασιλομήτορα Ελισάβετ  να μην εγκρίνει τη σχέση με την Καμίλλα, επειδή ήθελε ο Κάρολος να παντρευτεί μια κοπέλα από την οικογένεια Σπένσερ, εξαιτίας της στενής της φιλίας με την Ρουθ Ρος. Άλλες πηγές αναφέρουν επίσης ότι η Καμίλλα δεν ήθελε να παντρευτεί τον Κάρολο, αλλά αντί αυτού ήθελε να παντρευτεί τον Άντριου Πάρκερ Μπόουλς, ή ακόμη ότι ο Κάρολος είχε αποφασίσει ότι δεν θα παντρευόταν μέχρι τα τριάντα του.

Συνολικά, η πλειονότητα των βασιλικών βιογράφων έχει συμφωνήσει ότι ακόμη κι αν ο Κάρολος και η Καμίλλα ήθελαν να παντρευτούν ή προσπαθούσαν να αποκτήσουν έγκριση για έναν γάμο, κάτι τέτοιο θα είχε αποτύχει, επειδή κάποιοι αξιωματούχοι των Ανακτόρων εκείνη την εποχή θεωρούσαν την Καμίλλα ακατάλληλη ως σύζυγο για έναν μελλοντικό βασιλιά. Το 2005, η ξαδέλφη και νονά του Καρόλου, Πατρίσια Νάτσμπουλ, δήλωσε: *«Εκ των υστέρων, μπορείτε να πείτε ότι ο Κάρολος θα έπρεπε να είχε παντρευτεί την Καμίλλα όταν είχε για πρώτη φορά την ευκαιρία αυτή. Ταίριαζαν ιδανικά, το ξέρουμε τώρα. Αλλά δεν ήταν δυνατό»[...]* «δεν θα ήταν δυνατό, όχι τότε».[...] «Παρόλα αυτά παρέμειναν φίλοι»*. Τον Αύγουστο του 1979, ο Λόρδος Μαουντμπάττεν δολοφονήθηκε από τον [[Ιρλανδικός Δημοκρατικός Στρατός|Ιρλανδικό Δημοκρατικό Στρατό]]. Το γεγονός συντάραξε τον Κάρολο, που βρήκε ανακούφιση στην φιλική του σχέση με την Καμίλλα. Κατά τη διάρκεια αυτής της περιόδου άρχισαν να κυκλοφορούν φήμες, ότι η ερωτική σχέση ανάμεσα στην Καμίλλα και τον Κάρολο είχαν αναζωπυρωθεί. Μια πηγή κοντά στην Καμίλλα έχει ισχυριστεί ότι μέχρι το 1980 είχαν πράγματι αναπτύξει εκ νέου την ερωτική σχέση τους. Υπήρξαν επίσης ισχυρισμοί από εργαζόμενους στην αυλή ότι οι δυο τους είχαν στενότερη σχέση νωρίτερα. Σύμφωνα με πληροφορίες, ο σύζυγος της Καμίλλα ενέκρινε τη σχέση αυτή, καθώς ο ίδιος είχε πολλές ερωμένες σε όλη τη διάρκεια του γάμου του με την Καμίλλα. Παρόλα αυτά, ο Κάρολος άρχισε σύντομα μια σχέση με τη [[Νταϊάνα, πριγκίπισσα της Ουαλίας|λαίδη Νταϊάνα Σπένσερ]], την οποία παντρεύτηκε το 1981.*Η υπόθεση έγινε γνωστή στον τύπο μια δεκαετία αργότερα, με τη δημοσίευση του βιβλίου «*Νταϊάνα: Η Αληθινή της Ιστορία*» το 1992, ενώ ακολούθησε το σκάνδαλο της βιντεοταινίας «Καμίλλαγκεϊτ» το 1993, όταν δημοσιεύθηκε μια προσωπική τηλεφωνική συνομιλία μεταξύ της Καμίλλα και του Καρόλου. Το βιβλίο και η βιντεοταινία έβλαψαν αμέσως τη δημόσια εικόνα του Καρόλου. Παράλληλα, τα μέσα μαζικής ενημέρωσης δυσφημούσαν έντονα την Καμίλλα. Το 1994, ο Κάρολος μίλησε τελικά για τη σχέση του με την Καμίλλα σε μία τηλεοπτική του συνέντευξη, όπου ανέφερε τα εξής: «*Η κυρία Πάρκερ Μπόουλς είναι μία πολύ καλή φίλη μου...φίλη εδώ και πολύ καιρό. Θα συνεχίσει να είναι φίλη για πολύ καιρό*». Αργότερα, παραδέχτηκε στη συνέντευξη ότι η σχέση μεταξύ του ίδιου και της Καμίλλα αναζωπυρώθηκε όταν ο γάμος του με την Νταϊάνα είχε «*ανεπανόρθωτα καταστραφεί*» το 1986.

### Αποκατάσταση εικόνας
Μετά την έκδοση του διαζυγίου του, ο πρίγκιπας Κάρολος δήλωσε ότι η σχέση του με την Καμίλλα ήταν και είναι «αδιαπραγμάτευτη». Ο Κάρολος γνώριζε ότι η σχέση αυτή λάμβανε πολλή αρνητική δημοσιότητα για αυτό και ανέθεσε στον Μαρκ Μπόλαντ —τον οποίο είχε απασχολήσει το 1995 για να αποκαταστήσει τη δική του εικόνα— το έργο της ενίσχυσης του δημοσίου προφίλ της Καμίλλα. Η Καμίλλα κατά καιρούς συμμετείχε ως η ανεπίσημη σύντροφος του Καρόλου σε διάφορες εκδηλώσεις. Το ζευγάρι έκανε την πρώτη του δημόσια εμφάνιση στο Ξενοδοχείο Ριτζ στο Λονδίνο το 1999, όταν συμμετείχε σε ένα πάρτι γενεθλίων. Περίπου διακόσιοι φωτογράφοι και ρεπόρτερ από όλο τον κόσμο ήταν εκεί για να τους απαθανατίσουν μαζί. Το 2000, η Καμίλλα συνόδευσε τον Κάρολο στη Σκωτία, για μια σειρά επίσημων εκδηλώσεων, και το 2001 έγινε πρόεδρος της Εθνικής Εταιρείας Οστεοπόρωσης, η οποία τη σύστησε για πρώτη φορά στο κοινό.

Η Καμίλλα συνάντησε τη βασίλισσα Ελισάβετ, για πρώτη φορά μετά από την δημοσιοποίηση της σχέσης της με τον Κάρολο, στο πάρτι των 60ων γενεθλίων του πρώην Βασιλιά της Ελλάδας, Κωνσταντίνου Β΄, το 2000. Αυτή η συνάντηση θεωρήθηκε ως έγκριση της σχέσης του ζεύγους εκ μέρους της Βασίλισσας. Μετά από μια σειρά κοινών εμφανίσεων σε δημόσιους και ιδιωτικούς χώρους, η Βασίλισσα κάλεσε την Καμίλλα στους εορτασμούς του Χρυσού Ιωβηλαίου της το 2002. Σε μία από τις συναυλίες που διεξήχθησαν στο Παλάτι του Μπάκιγχαμ, η Καμίλλα κάθισε στο βασιλικό θεωρείο πίσω από τη Βασίλισσα. Αν και η Καμίλλα διατήρησε την κατοικία της, την Έπαυλη Ρέυ Μιλ, που αγόρασε το 1995, στη συνέχεια μετακόμισε στην Οικία Κλάρενς, επίσημη κατοικία του Καρόλου από το 2003. Το 2004, η Καμίλλα συνόδευσε τον Κάρολο σχεδόν σε όλες τις επίσημες εμφανίσεις του, συμπεριλαμβανομένης μιας επίσκεψης στους ετήσιους Αγώνες Χάιλαντ στη Σκωτία. Καθ΄ όλη τη διάρκεια του έτους, τα μέσα ενημέρωσης έκαναν εικασίες για το πότε θα ανακοίνωναν τον αρραβώνα τους, ενώ σταδιακά δημοσκοπήσεις που έγιναν στο Ηνωμένο Βασίλειο έδειχναν ότι οι περισσότεροι Βρετανοί ήταν θετικοί σε έναν πιθανό γάμο του ζεύγους.

### Δεύτερος γάμος
Στις 10 Φεβρουαρίου 2005, η Οικία Κλάρενς ανακοίνωσε ότι η Καμίλλα και ο Πρίγκιπας της Ουαλίας αρραβωνιάστηκαν. Ως δαχτυλίδι αρραβώνων, ο Κάρολος έδωσε στην Καμίλλα ένα διαμαντένιο δαχτυλίδι που θεωρείται ότι είχε δοθεί στη γιαγιά του, βασιλομήτορα Ελισάβετ, όταν γέννησε την κόρη της, Ελισάβετ Β΄. Παρότι ως μελλοντικός υπέρτατος κυβερνήτης της Εκκλησίας της Αγγλίας η προοπτική να παντρευτεί ο Κάρολος μια διαζευγμένη θεωρήθηκε αμφιλεγόμενη, η συγκατάθεση της Βασίλισσας, της κυβέρνησης και της Εκκλησίας της Αγγλίας μπόρεσε να παρακάμψει τις όποιες αντιρρήσεις. Η Βασίλισσα, ο πρωθυπουργός Τόνυ Μπλαιρ και ο Αρχιεπίσκοπος του Κάντερμπερυ, Ρόουαν Ουίλλιαμς, προσέφεραν τις καλύτερες ευχές τους σε δηλώσεις τους στα μέσα μαζικής ενημέρωσης. Κατά τους δύο μήνες μετά την ανακοίνωση του αρραβώνα, το Μέγαρο Κλάρενς έλαβε 25.000 επιστολές με την πλειοψηφία των οποίων να είναι υποστηρικτικές. Λήφθηκαν επίσης 908 επιστολές μίσους, με τις πιο απειλητικές και προσωπικές να αποστέλλονται στην αστυνομία για περαιτέρω έρευνα.

Ο γάμος επρόκειτο να γίνει στις 8 Απριλίου 2005 στο Κάστρο του Ουίνδσορ. Ωστόσο, η διενέργεια ενός πολιτικού γάμου στο Κάστρο του Ουίνδσορ θα υποχρέωνε τον χώρο να λάβει άδεια για διεξαγωγή πολιτικών γάμων, την οποία δεν είχε. Η βασιλική οικογένεια δεν επιθυμούσε να καταστήσει το Κάστρο του Ουίνδσορ διαθέσιμο στο κοινό για πολιτικούς γάμους, ο χώρος διεξαγωγής του γάμου του Καρόλου και της Καμίλλα άλλαξε για το Ουίνδσορ Γκίλντχωλ. Στις 4 Απριλίου, ανακοινώθηκε ότι ο γάμος θα καθυστερούσε κατά μία ημέρα για να επιτρέψει στον Πρίγκιπα της Ουαλίας και σε μερικούς άλλους αξιωματούχους να παρευρεθούν στην κηδεία του Πάπα Ιωάννη Παύλου Β΄.

Στις 9 Απριλίου 2005 πραγματοποιήθηκε η τελετή του γάμου. Οι γονείς του Καρόλου και της Καμίλλα δεν παρευρέθηκαν, όμως παρευρέθηκαν ο γιος της Καμίλλα, Τομ, και ο γιος του Καρόλου, Ουίλλιαμ, που υπήρξαν μάρτυρες του πολιτικού γάμου. Η Βασίλισσα και ο Δούκας του Εδιμβούργου παρευρέθηκαν μόνο στο θρησκευτικό μέρος του γάμου. Στη συνέχεια, πραγματοποιήθηκε δεξίωση από τη Βασίλισσα προς τιμήν των νεονύμφων στο Κάστρο του Ουίνδσορ. Στη δεξίωση συμμετείχε η Χορωδία του Παρεκκλησίου του Αγίου Γεωργίου, η Φιλαρμονική Ορχήστρα του Λονδίνου και ο Ουαλός συνθέτης Αλούν Χόντινοτ και η σοπράνο Εκατερίνα Σέμεντσουκ. Μετά το γάμο, το ζευγάρι ταξίδεψε στην εξοχική κατοικία του Καρόλου στο Μπέρκχολ της Σκωτίας και πραγματοποίησε τα πρώτα του κοινά δημόσια καθήκοντα.

## Δημόσια ζωή, φιλανθρωπίες και χορηγίες
Αφού έγινε Δούκισσα της Κορνουάλης, η Καμίλλα ανήλθε στις πρώτες θέσεις της σειράς προβαδίσματος τόσο στο Ηνωμένο Βασίλειο όσο και στα υπόλοιπα βασίλεια της Κοινοπολιτείας. Συγκεκριμένα, όταν συνοδεύει τον πρίγκιπα Κάρολο ακολουθεί αμέσως μετά την βασίλισσα Ελισάβετ Β΄, ενώ όταν πρόκειται για περιστάσεις που δεν παρίσταται ο Πρίγκιπας της Ουαλίας, η Καμίλλα τοποθετείται στην τέταρτη θέση, μετά την Βασίλισσα, την πριγκίπισσα Άννα και την πριγκίπισσα Αλεξάνδρα. Σχεδόν αμέσως μετά το γάμο της με τον Κάρολο, η Καμίλλα έλαβε από την Βασίλισσα ενεργό ρόλο στις υποθέσεις της βασιλικής οικογένειας. Η Ελισάβετ της δάνεισε την τιάρα Γκρέβιλ, η οποία προηγουμένως ανήκε στη Βασιλομήτορα Ελισάβετ, και της παραχώρησε το παράσημο του Βασιλικού Οικογενειακού Τάγματος της Ελισάβετ Β΄.

Μετά τον γάμο τους, το Μέγαρο Κλάρενς έγινε η επίσημη κατοικία τόσο της Δούκισσας όσο και του Πρίγκιπα της Ουαλίας. Το ζευγάρι μένει επίσης στο Μπέρκχολ της Σκωτίας και στην Έπαυλη Χάιγκροουβ στο Γκλώστερσιρ. Διαθέτουν ακόμα μία κατοικία στο Μίντφεϋ της Ουαλίας και την Έπαυλη Ρέυ Μιλ στο Λέικοκ. Η Δούκισσα της Κορνουάλης διαθέτει τρεις κυρίες επί των τιμών, συμπεριλαμβανομένης της φίλης της, Αμάντα Μακμάνους, η οποία αποτελεί και ιδιωτική γραμματέα της.

### Ταξίδια στο εξωτερικό και στο εσωτερικό
Η πρώτη φορά που η Καμίλλα εμφανίστηκε μόνη της σε δημόσια εκδήλωση ήταν όταν επισκέφθηκε το Γενικό Νοσοκομείο του Σαουθάμπτον τον Μάιο του 2005. Τον Ιούνιο του ίδιου έτους παρευρέθηκε σε μπαλκόνι των Ανακτόρων του Μπάκιγχαμ στο πλαίσιο της εκδήλωσης Trooping the Colour. Το Νοέμβριο του 2005 επισκέφθηκε μαζί με τον Κάρολο τις Ηνωμένες Πολιτείες, όπου συνάντησε τον πρόεδρο Τζορτζ Μπους και την Πρώτη Κυρία Λώρα Μπους στον Λευκό Οίκο. Στη συνέχεια επισκέφτηκαν τη Νέα Ορλεάνη για να δουν τις συνέπειες του τυφώνα Κατρίνα. Τον Μάρτιο του 2006, το ζευγάρι επισκέφτηκε την Αίγυπτο, τη Σαουδική Αραβία και την Ινδία. Το 2007, συμμετείχε στις τελετές ονοματοδοσίας του υποβρυχίου *HMS Astute* (S119) και του νέου κρουαζιερόπλοιου *MS Queen Victoria*. Μέχρι το 2010 είχαν επισκεφθεί μία σειρά από χώρες ανάμεσα στις οποίες ήταν η Τουρκία, η Ιαπωνία, το Μπρουνέι, Ινδονησία, η Χιλή, η Βραζιλία, ο Ισημερινός, η Ιταλία, η Γερμανία, ο Καναδάς, η Ουγγαρία, η Τσεχία και η Πολωνία.

## Τίτλοι και προσφωνήσεις
Επειδή ο τίτλος της *Πριγκίπισσας της Ουαλίας* είναι έντονα συνδεδεμένος με την προηγούμενη κάτοχο του τίτλου αυτού, Νταϊάνα, η Καμίλλα είχε υιοθετήσει τη θηλυκή μορφή του δεύτερου υψηλότερου σε τάξη τίτλου του άντρα της, *Δούκα της Κορνουάλης*, αν και νομικά ήταν Πριγκίπισσα της Ουαλίας.

Μετά την άνοδο στο θρόνο του συζύγου της, Καρόλου Γ΄, αποκαλείτο *Queen Consort* (στα ελληνικά αποδίδεται ως *Βασίλισσα Σύζυγος*)   με την προσφώνηση *Η Αυτής Μεγαλειότητα*.

Για πρώτη φορά αναφέρθηκε ως *Βασίλισσα* στις προσκλήσεις που στάλθηκαν για την τελετή στέψης στις 6 Μαΐου 2023 και την ίδια μέρα άλλαξε ο τίτλος του προφίλ της στην επίσημη ιστοσελίδα του στέμματος.

Κατά καιρούς η Καμίλλα έχει λάβει τις παρακάτω προσφωνήσεις:

* **17 Ιουλίου 1947  4 Ιουλίου 1973**: Η *δεσποινίς* Καμίλλα Ρόζμαρυ Σαντ
* **4 Ιουλίου 1973 – 3 Μαρτίου 1995**: Η *κυρία* Άντριου Πάρκερ Μπόουλς
* **3 Μαρτίου 1995 – 9 Απριλίου 2005**: Η *κυρία* Καμίλλα Πάρκερ Μπόουλς
* **9 Απριλίου 2005 – 8 Σεπτεμβρίου 2022**: Η *Αυτής Βασιλική Υψηλότητα* η Δούκισσα της Κορνουάλης
** στη Σκωτία: **9 Απριλίου 2005 – 8 Σεπτεμβρίου 2022**: Η *Αυτής Βασιλική Υψηλότητα* η Δούκισσα του Ρόθσεϋ
* **8 Σεπτεμβρίου 2022 – 6 Μαΐου 2023**: Η *Αυτής Μεγαλειότητα* Η Βασίλισσα Σύζυγος
* **6 Μαΐου 2023 - σήμερα**: Η *Αυτής Μεγαλειότητα* Η Βασίλισσα

## Πρόγονοι

## Παραπομπές

## Υποσημειώσεις

## Περαιτέρω μελέτη
*
*

## Εξωτερικοί σύνδεσμοι
* Προφίλ της Βασίλισσας στην επίσημη ιστοσελίδα της Βρετανικής Μοναρχίας

__ΕΥΡΕΤΗΡΙΟ__

Κατηγορία:Βρετανοί ευγενείς
Κατηγορία:Μέλη της Βρετανικής Βασιλικής Οικογένειας
Κατηγορία:Κάρολος Γ΄ του Ηνωμένου Βασιλείου